CELEX: C2007/095/38
Language: el
Date: 2007-04-28 00:00:00
Title: Υπόθεση C-85/07: Προσφυγή της 15ης Φεβρουαρίου 2007 — Επιτροπή των Ευρωπαϊκών Κοινοτήτων κατά Ιταλικής Δημοκρατίας

28.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/21
            
         Προσφυγή της 15ης Φεβρουαρίου 2007 — Επιτροπή των Ευρωπαϊκών Κοινοτήτων κατά Ιταλικής Δημοκρατίας
   (Υπόθεση C-85/07)
   (2007/C 95/38)
   Γλώσσα διαδικασίας: η ιταλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: S. Pardo Quintillán και D. Recchia)
   
      Καθής: Ιταλική Δημοκρατία
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι, σχετικά με την πρότυπη περιοχή λεκάνης απορροής ποταμού του Serchio και σχετικά με ένα τμήμα των περιοχών λεκάνης απορροής ποταμού των Ανατολικών Άλπεων και των Βορείων, Κεντρικών και Νοτίων Απεννίνων, η Ιταλική Δημοκρατία,
               
                           —
                        
                        
                           παραλείποντας να υποβάλει τη συνοπτική έκθεση των αναλύσεων που απαιτούνται σύμφωνα με το άρθρο 5, όπως προβλέπεται από το άρθρο 15, παράγραφος 2, της οδηγίας 2000/60/ΕΚ (1), και
                        
                     
                           —
                        
                        
                           παραλείποντας να διεξαγάγει την επισκόπηση και τις αναλύσεις που προβλέπονται από το άρθρο 5, παράγραφος 1, της ίδιας οδηγίας,
                        
                     παρέβη τις υποχρεώσεις που υπέχει από τα άρθρα 5, παράγραφος 1, και 15, παράγραφος 2, της οδηγίας 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων·
            
         
               —
            
            
               να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Η οδηγία 2000/60/ΕΚ μεταφέρθηκε στο ιταλικό δίκαιο με το νομοθετικό διάταγμα αριθ. 152 της 3ης Απριλίου 2006. Το εν λόγω νομοθετικό διάταγμα προσδιορίζει, με το άρθρο του 64, οκτώ περιοχές λεκάνης απορροής ποταμού: την περιοχή λεκάνης απορροής ποταμού των Ανατολικών Άλπεων, την περιοχή λεκάνης απορροής ποταμού του Πάδου, την περιοχή λεκάνης απορροής ποταμού των Βορείων Απεννίνων, την πρότυπη περιοχή λεκάνης απορροής ποταμού του Serchio, την περιοχή λεκάνης απορροής ποταμού των Κεντρικών Απεννίνων, την περιοχή λεκάνης απορροής ποταμού των Νοτίων Απεννίνων, την περιοχή λεκάνης απορροής ποταμού της Σαρδηνίας, καθώς και την περιοχή λεκάνης απορροής ποταμού της Σικελίας.
   Η οδηγία άρχισε να ισχύει στις 22 Δεκεμβρίου 2000. Κατά συνέπεια, η επισκόπηση και οι αναλύσεις που προβλέπονται από το άρθρο 5, παράγραφος 1, της οδηγίας έπρεπε να έχουν ολοκληρωθεί, όσον αφορά τις οκτώ περιοχές λεκάνης απορροής ποταμού, το αργότερο στις 22 Δεκεμβρίου 2004.
   Επιπλέον, η συνοπτική έκθεση των αναλύσεων που απαιτούνται για κάθε περιοχή λεκάνης απορροής ποταμού σύμφωνα με το άρθρο 5, όπως προβλέπεται από το άρθρο 15, παράγραφος 2, της οδηγίας, έπρεπε να έχει υποβληθεί στην Επιτροπή το αργότερο στις 22 Μαρτίου 2005.
   Αντιθέτως, από την ανάλυση των ανακοινώσεων των ιταλικών αρχών προκύπτει ότι, όσον αφορά πέντε από τις οκτώ περιοχές λεκάνης απορροής ποταμού, οι πληροφορίες είναι ελλιπείς ή ατελείς.
   Η Ιταλική Δημοκρατία δεν υπέβαλε συνοπτική έκθεση σχετικά με την επισκόπηση και τις αναλύσεις που προβλέπονται από το άρθρο 5, για την πρότυπη περιοχή λεκάνης απορροής ποταμού του Serchio και για ένα τμήμα των περιοχών λεκάνης απορροής ποταμού των Ανατολικών Άλπεων και των Βορείων, Κεντρικών και Νοτίων Απεννίνων και, ως εκ τούτου, παρέβη την υποχρέωση που υπέχει από το άρθρο 15, παράγραφος 2, της οδηγίας 2000/60/ΕΚ.
   Τέλος, ελλείψει πληροφοριών περί αποδείξεως του εναντίου, η Επιτροπή θεωρεί ότι η Ιταλική Δημοκρατία παρέβη, επίσης, την υποχρέωση να διεξαγάγει, εντός της ταχθείσας προθεσμίας, την επισκόπηση και τις αναλύσεις που προβλέπονται από το άρθρο 5, παράγραφος 1, της οδηγίας 2000/60/ΕΚ, σύμφωνα με τις τεχνικές προδιαγραφές που εμφαίνονται στα παραρτήματα ΙΙ και ΙΙΙ της ίδιας οδηγίας, σχετικά με τις περιοχές λεκάνης απορροής ποταμού που μνημονεύθηκαν στην προηγούμενη παράγραφο.
   
      (1)  ΕΕ L 327, σ. 1.